Správa zo zahraničnej pracovnej cesty

1.	Účastníci ZPC:

Titul, meno a priezvisko:	Daniela Lehocká	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca	
Znalosť jazykov:	Aj
	
2.	Zahraničná pracovná cesta:

Štát:	
Belgicko	
Mesto:	Brusel	
Vykonaná v doch:	5. – 7. 12. 2016	
Prijímajúca organizácia:	Európska komisia	
Účel cesty:	účasť na pravidelnom zasadnutí Výboru Erasmus+ 	
Spôsob financovania:	cestovné náklady refunduje EK, ostatné náklady hradí MŠVVaŠ SR
	
3.	Rámcový program pobytu:
 
  5. 12. 2016
 
  6. 12. 2016
 
  7. 12. 2016
	
odchod z Bratislavy do Viedne, prílet z Viedne do Bruselu, ubytovanie, štúdium materiálov, príprava na rokovanie výboru; 
celodenná účasť na zasadnutí Výboru Erasmus+, bilaterálne rokovanie s Európskou komisiou;
účasť na zasadnutí Výboru Erasmus+, večer odlet z Bruselu do Viedne, v noci príchod do Bratislavy.  
	
4.	Stručný priebeh rokovaní

V dňoch 6. – 7. 12. 2016 sa konalo pravidelné zasadnutie Výboru programu Erasmus+ (tretie v roku 2016). Rokovanie Výboru Erasmus+ viedla jeho predsedníčka Sophia Eriksson Waterschoot, poverená riadením Direktoriátu Modernisation of Education I: Europe 2020, country analysis, Erasmus+ coordination. Dala schváliť program rokovania, ako aj záznam z predchádzajúceho rokovania Výboru Erasmus+ z júna 2016. 

Z programu rokovania Výboru Erasmus+:
a)	revízia pracovného programu na rok 2017 (WP 2017);
b)	Výročná správa o programe Erasmus+ za rok 2015;
c)	Education and Training Monitor 2016;
d)	stav prípravy priebežného hodnotenia programu Erasmus+;
e)	informácia o manažmente programu a o pokroku v rozvoji IT nástrojov. 

Rokovanie Výboru otvorila Martine Reicherts, generálna riaditeľka DG EAC. Stručne zhrnula novinky, ktoré boli do programu zavedené v roku 2016, ako aj očakávania za rok 2017, a to predovšetkým prípravu priebežného hodnotenia programu Erasmus+ a oslavy 30. výročia Erasmus+. V odpovedi na otázky členských štátov p. Reicherts uviedla, že úlohou novej aktivity tzv. Solidarity Corps, ktoré budú oficiálne spustené 7. 12. 2016 v Bruseli, je posilniť európsku dobrovoľnícku službu a vizibilitu dobrovoľníctva mládeže, jej rebranding. Ďalšou novou aktivitou je Move2Learn, Learn2Move. Ide o iniciatívu Európskeho parlamentu, v rámci ktorej budú na základe voučera 2,5 MEUR mladí ľudia cestovať po Európe a spoznávať ju.

Následne sa stručne predstavila nová zastupujúca riaditeľka Sophia Eriksson Waterschoot. Uviedla, že k najdôležitejšiemu bodu rokovania WP 2017 nebude EK požadovať na zasadnutí výboru vyjadrenie pozícií členských štátov, v polovici januára 2017 prebehne k tomuto dokumentu písomné hlasovanie, na výbore chce EK dosiahnuť tzv. „substantial consensus“. P. Eriksson spomenula závery z Rady EYCS z 21. 11. 2016, ktoré  majú širší rámec, význam sektoru mládeže a vplyv aj na neformálne vzdelávanie. Vyzdvihla dôležitosť aktivity Youth iniciative, ktorého základy položil Bratislavský summit, pokrok k nemu sa bude sledovať koncom roka na zasadnutí Rady Európskej únie. Detlev Eckert z DG Employment (EK) stručne uviedol prepojenie programu Erasmus+ a odborného vzdelávania a prípravy. 

Giorgio Guazzugli Marini predstavil novinky uvedené v WP 2017, rozpočet na 2017 bol ovplyvnený rokovaniami k MFF. EK mala zámer dokument len prediskutovať, hlasovať o ňom sa bude neskôr. Pokiaľ nie je jasný rozpočet, nemôže ísť dokument na konzultácie  v rámci DG eac. Písomné hlasovanie je naplánované v druhom alebo treťom týždni januára 2017. Uviedol, že EK berie hlasovanie ako formalitu, podstatné veci mala zámer prediskutovať na rokovaní výboru. Absorpčná kapacita programu je veľmi optimálna, je odsúhlasených navyše 50 MEUR ako prostriedky na realizáciu nových ideí a aktivít. 6 MEUR navyše je určených na sociálnu inklúziu v športe a špeciálne výročné podujatia, vratky predstavujú cca. 6,8 MEUR. Tiež uviedol, že v ďalších rokoch už EK nebude schopná takéhoto nárastu. Novými iniciatívami sú:
•	Európske zbory solidarity (European Solidarity corps), na ktoré je vyčlenených  20,5 MEUR a ďalšie dodatočné alokácie. Ide o politickú iniciatívu prezidenta Junckera. 
•	virtuálne výmeny Erasmus+ (vyčlenených 2 MEUR) – ide o nástroj experimentálneho charakteru, ktorý využíva IKT na podporu virtuálnej spolupráce medzi študentmi a mladými ľuďmi, jej cieľom zvýšiť virtuálnu spoluprácu. 
•	aktivita Learn2Move, Move2Learn, na ktorú je vyčlenených 2,5 MEUR.

Zároveň v oblasti vzdelávania a odbornej prípravy prichádza k posilneniu existujúcich akcií, ako sú mobilitné projekty v OVP, EDS, oslavy 30. výročia Erasmus, zvýšenie nákladov na riadenie NA. Ďalšími aktivitami v oblasti vzdelávania, odbornej prípravy a mládeže sú Knowledge hub for HE, príspevok na korporátnu komunikáciu EK, posilnenie strategických partnerstiev pre mládež a národná implementácia aktivít týkajúcich sa zručností a kvalifikácií (EQF, Europass, Euroguidance) – z hľadiska EK tu ide o redukovanie administratívnej záťaže a efektívnejšie využitie zdrojov. V oblasti športu pôjde o podporu dialógu so stakeholdermi – spoluprácu s ACES Europe, špeciálne výročné podujatia a udeľovanie európskych ocenení týkajúcich sa sociálnej inklúzie prostredníctvom športu. 

Detlev Eckert z DG Employment (EK) uviedol, že v roku 2017 budú klásť dôraz na dlhodobú mobilitu, aby EK stimulovala NA na podporu dlhodobejšej mobility. Ďalej sa venoval najmä podpore spájania troch sietí zameraných na zručnosti a kvalifikácie. Motiváciou tejto aktivity je administratívne zjednodušenie a benefity pre príjemcov, niekoľko členských štátov už má v súčasnosti tieto tri siete pod jednou organizáciou, 8 MEUR za posledných 5 rokov nebolo zo strany členských štátov minutých a pre EK je takýto systém neefektívny, podľa EK prichádza k duplikácii aktivít a vytváraniu slabých synergií. Podľa EK neprichádza priamo k spojeniu sietí, ale k zmene riadiacej štruktúry, štáty si usporiadanie na národnej úrovni nastavia sami. Takéto usporiadanie umožní podľa EK lepšie a dlhodobejšie plánovanie, vytvorenie lepšieho rámca spolupráce a ľahký presun neminutých financií medzi organizáciami v rámci riadiacej štruktúry. Podľa EK je návrh v súlade so súčasným právnym rámcom, status quo zostáva. 

Nasledovala celodenná diskusia k tomuto dokumentu. Bola zameraná na rôzne aspekty WP 2017, avšak prevažná väčšina príspevkov členských štátov sa týkala návrhu zmeny riadiacej štruktúry troch sietí. V rámci diskusie sa všeobecne členské štáty vyjadrili, že návrh Komisie nie je v súlade s ich názorom. Mnoho členských štátov podporilo návrh DE, aby sa o zmene riadiacej štruktúry rozhodlo až po ukončení politických rokovaní k nariadeniu o Europasse, čo bude v roku 2017. Zároveň podporili DE návrh, aby sa pre rok 2017 zachoval status quo z roku 2016 a bola vyhlásená výzva pre tri samostatné siete. Podľa DE nie je Výbor Erasmus+ vhodnou platformou na prediskutovanie riadiacej štruktúry, či prijímanie nejakých rozhodnutí, keďže nie je politickým výborom. Návrh DE podporili UK (ohľadom racionalizácie organizácií týkajúcich sa zručností čo funguje v jednom štáte, nemusí fungovať v druhom, môže to byť politicky komplikované), FR (nejde len o technickú, ale aj politickú záležitosť), FI (ide skôr o proces rozhodovania). EK v reakcii oponovala, že podľa jej názoru ide čisto o administratívnu záležitosť (snahu o transparentnejšiu štruktúru), o podpis jednej zmluvy o grante a jedného administrátora, nepôjde o zmenu úloh sietí. Určenie koordinátora bude na rozhodnutí konkrétneho členského štátu. RO rozumie filozofii návrhu, ale hlavný partner (lead partner) by mal mať dostatočné zdroje, preto víta nárast rozpočtu pre NA. Podľa BG môže členský štát potrebovať viac času na zavedenie novej riadiacej štruktúry. AT spomenulo výpadky vo financovaní sietí v roku 2017 s tým, že veľa členských štátov má obavy, že sa rozhodnutia prijímajú v predstihu. Nevylúčilo, že v budúcnosti môžu takýto návrh podporiť. Podobne aj IT je za racionalizáciu, ale nie je mu jasné, čo EK chce. Stanovisko podporujúce návrh DE prezentovala aj zástupkyňa SK vo výbore. Diskusia k revízii WP 2017 pokračovala aj nasledujúce dopoludnie. Ana Carla Perreira (EK) uviedla, že EK navrhuje zjednodušené financovanie 3 sietí aj kvôli nízkej úrovni čerpania financií, EK ide o zmenu súčasného modelu financovania. Financovanie sietí zabezpečuje program Erasmus+ ako finančné rozhodnutie, preto EK potrebuje stanovisko Výboru Erasmus+. Podľa EK čím dlhšie obdobie na implementáciu budú členské štáty mať, tým lepšie môžu riešiť plánované aktivity. Na margo otázky prechodného obdobia a uznania oprávnených nákladov EK uviedla, že granty na siete nie sú operačné granty, ide o granty na aktivity. IT sa zaujímalo, kedy bude vyhlásená výzva, alebo či bude nejaké prechodné obdobie a čo majú členské štáty robiť. Súčasné financovanie je pokryté grantom z roku 2016 a financovanie končí koncom roka 2016. Nová výzva môže byť zverejnená až vtedy, ak bude prijatý WP 2017. Obdobie oprávnených nákladov sa začne, keď bude podpísaná celková dohoda medzi sieťami. Problém prijať WP stále na rokovaní indikovali UK, SE, FI, SK, SI, PT, DE, CZ, RO. Zástupca EK zodpovedný za oblasť športu sa zasadzoval za podporu projektu ACES ako výborného európskeho projektu s veľkým potenciálom. UK, FR, FI, SE, SI, CZ, DE opätovne zdôraznili, že sú proti priamej podpore tohto projektu predloženého súkromnou spoločnosťou z prostriedkov Erasmus+, kým IT a PT podporujú projekt ACES. Zástupca EK pripomenul, že väčšina organizácií, ktoré pôsobia v oblasti športu, sú istým spôsobom súkromné. EK uviedla, že chce hladkú písomnú procedúru, avšak uvedomuje si, že zostávajú otvorené 2 problematické oblasti, preto chce jasné zdôvodnenie, s čím majú členské štáty problém. Väčšina krajín bola proti návrhu EK ohľadom zručností. Následne zo strany EK odznelo, že bude písomné hlasovanie o WP 2017, ale mali by byť z neho vyňaté tieto 2 problematické oblasti, ku ktorým by EK mala ešte pripraviť informáciu. Tento postup EK však nebol veľmi jasne zo strany EK odprezentovaný.

Počas rokovania o WP 2017 sa uskutočnilo bilaterálne rokovanie SK delegácie so zástupcami EK. Stretnutie sa týkalo súčasnej situácie v IUVENTE – NA Erasmus+ pre mládež a šport súvisiacej predovšetkým s nedostatkom zamestnancov v NA. Zástupkyňa SK oboznámila EK so súčasnou situáciou v IUVENTE. EK uvedený krok ocenila a uviedla, že vo veľmi blízkej dobe zašle MŠVVaŠ SR list so zisteniami týkajúci sa zhodnotenia Októbrovej správy. EK upozornila slovenskú delegáciu, že bude urýchlene požadovať nápravné kroky (ešte v priebehu decembra 2016). SK bude musieť pripraviť nápravný akčný plán, ktorý bude každomesačne EK odpočtovať, pričom EK príde v januári 2017 na opätovnú supervíznu návštevu NAU a NA. V prípade, že EK nebude s plánom spokojná, prípadne NAU žiadny plán nepripraví, môže prísť aj ku kráteniu finančných prostriedkov, resp. suspendácii 1. kola Výzvy 2017. EK tiež indikovala, že hodnotenie zistení súvisiacich so zamestnancami NA zvýši na kritické. List so zisteniami zašle MŠVVaŠ SR prostredníctvom Stáleho zastúpenia SR pri EÚ. 

Zástupkyňa EK prezentovala druhú Výročnú správu o programe Erasmus+, ktorá sa týkala roku 2015 ako druhého roka implementácie programu. Správa udávala stav k novembru 2016, pričom kompletná správa bude pripravená až po ukončení všetkých projektov z Výzvy 2015, čo bude až v roku 2017. EK pripravila pre členov Výboru Erasmus+ súhrnnú prezentáciu venovanú jednotlivým kľúčovým akciám. V rámci mobilít už pomaly prichádza k dosiahnutiu cieľa 4 miliónov účastníkov mobilít. EK potvrdila snahu o väčšiu ústretovosť pre školy a školské vzdelávanie v rámci programu Erasmus+, ak majú členské štáty nejaké návrhy v tejto oblasti, treba ich poslať do konca roka.

V rámci prípravy priebežného hodnotenia programu Erasmus+ zástupca EK uviedol, že údaje týkajúce sa programu sú vysokej kvality, pričom je potrebné brať do úvahy aj predchádzajúce programy, v ktorých bola kvalita dát nižšia. Pripomenul, že verejná konzultácia prebehne od polovice februára do polovice mája 2017 a bude vo všetkých oficiálnych jazykoch EÚ. Členské štáty sa pri príprave národných hodnotení majú koncentrovať na decentralizované akcie programu, pričom majú slobodu pri výbere metódy hodnotenia. Predstaviteľ EK uviedol, že doteraz sa do záujmovej skupiny o hodnotení na Yammer zaregistrovalo 6 krajín. Tiež informoval, že v 15 krajinách uskutoční európsky kontraktor hodnotenia interview. SK medzi vybranými krajinami nefiguruje. 

	Sylwia Sitka (EK) stručne prezentovala všeobecnú situáciu súvisiacu s manažmentom programu Erasmus+. Uviedla, že v súčasnosti je v Európe 60 NA Erasmus+, pričom v roku 2016 prišlo k spojeniu agentúr v HU a LU. Grécka NA pre mládež bola po suspendácii stabilizovaná a obnovila svoju činnosť od 2 predkladacieho termínu. Vo Švajčiarsku prichádza k zrušeniu NA v roku 2017. Ďalej informovala, že EK ukončila hodnotenie vyhlásení riadiaceho subjektu NA a výrokov IAB za rok 2015, bolo zaslaných všetkých 60 zhodnotení, pričom 4 NA poskytujú čiastočnú záruku, avšak za rok 2015 neboli žiadne kritické zistenia pre NA. EK je práve v procese hodnotenia Októbrových správ, proces chce ukončiť v januári 2017. (Pozn.: Zhodnotenie Októbrovej správy týkajúcej sa SAAIC – NA Erasmus+ pre vzdelávanie a odbornú prípravu zaslala EK dňa 6. 12. 2016 a zhodnotenie Októbrovej správy týkajúcej sa IUVENTY – NA Erasmus+ pre mládež a šport zaslala dňa 15. 12. 2016.) Pokračujú práce jednotlivých 14 pracovných skupín vytvorených pri EK. V prvom kvartáli 2017 by EK chcela zasielať NA na podpis zmluvy o delegovaní 2017. 

Zástupca EK stručne uviedol výsledky dokumentu Education and Training  Monitor 2016. Ďalej EK informovala o IT nástrojoch, ktoré podľa nej vo všeobecnosti fungujú, EK sa tiež podarilo naplniť akčný plán IT. EK spolupracuje s pracovnou skupinou pre IT. 
Predsedníčka výboru oznámila predpokladané termíny zasadnutí Výboru Erasmus+ v Bruseli v roku 2017, ktoré by sa mali konať v nasledovných dňoch: 21. – 22. 3. 2017, 27. – 28. 6. 2017 a 5. – 6. 12. 2017. EK si však vyhradila právo uvedené termíny v prípade potreby zmeniť.

5.	Odporúčané závery:

1.	Využiť získané informácie na implementáciu programu Erasmus+ na národnej úrovni. 
T: priebežne
Z: SMSEZ

2.	V rámci písomného hlasovania zaslať stanovisko SR k revízii pracovného programu na rok 2017.
T: január 2017
Z: SMSEZ v spolupráci so SŠSŠM 

3.	Vypracovať nápravný akčný plán na stabilizáciu situácie v IUVENTE – NA Erasmus+ pre mládež a šport. 
T: na základe žiadosti EK
Z: SŠSŠM, NA Erasmus+ pre mládež a šport v spolupráci so SMSEZ

6.  Prehľad prinesenej dokumentácie

Dokumentácia zo zasadnutia Výboru Erasmus+ je uložená na OEV MŠVVaŠ SR.

7.   Prínos ZPC
 
Zasadnutie Výboru Erasmus+ bolo zamerané na predstavenie a prediskutovanie dokumentov EK zameraných na tretí rok realizácie programu Erasmus+. Umožnilo výmenu názorov členov výboru k aktuálnym dokumentom týkajúcim sa programu Erasmus+. Zároveň bolo príležitosťou na získanie informácií potrebných na realizáciu programu Erasmus+ na národnej úrovni, ako aj informácií o pozíciách účastníckych krajín programu Erasmus+ k jednotlivým predloženým dokumentom EK. Počas rokovania výboru sa uskutočnilo aj bilaterálne rokovanie so zástupcami EK k súčasnej situácii v IUVENTE – NA Erasmus+ pre mládež a šport. EK upozornila slovenskú delegáciu, že bude urýchlene požadovať nápravné kroky. 

Získané informácie budú využité pri implementácii programu Erasmus+ na národnej úrovni. O dôležitých bodoch rokovania budú  informované obe národné agentúry Erasmus+. Na rokovaní bola diskusia venovaná predovšetkým revízii  pracovného programu Erasmus+ na rok 2017, ku ktorej však neprebehlo hlasovanie (aj kvôli výhradám krajín programu k novej riadiacej štruktúre týkajúcej sa zručností a priamej podpore organizácie ACES v oblasti športu). 

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí  MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Bratislava 20. 12. 2016

Správu vypracovala:     Daniela Lehocká

Správu schválili:

PhDr. Marek Moška, generálny riaditeľ sekcie medzinárodnej spolupráce a európskych záležitostí 

Mgr. Lucia Divičanová, riaditeľka odboru európskych vzťahov